อธิบดีกรมทรัพย์สินทางปัญญา เตรียมต่อยอดใช้พื้นที่สินค้าจีไอพัฒนาเป็นแหล่งท่องเที่ยวในจังหวัด เพิ่มรายได้ให้คนในพื้นที่
อธิบดีกรมทรัพย์สินทางปัญญา เตรียมต่อยอดใช้พื้นที่สินค้าจีไอพัฒนาเป็นแหล่งท่องเที่ยวในจังหวัด เพิ่มรายได้ให้คนในพื้นที่ นายทศพล ทังสุบุตร อธิบดีกรมทรัพย์สินทางปัญญา ลงพื้นที่แหล่งผลิตสินค้าสิ่งบ่งชี้ทางภูมิศาสตร์ (GI) จังหวัดเชียงราย พร้อมพบปะผู้ประกอบการสินค้า GI ในพื้นที่ โดยนายทศพล กล่าวว่า จังหวัดเชียงรายมีสินค้าที่ได้รับการขึ้นทะเบียนเป็นสินค้า GI จำนวน 5 รายการสินค้า ประกอบด้วย กาแฟดอยช้าง กาแฟดอยตุง สับปะรดภูแลเชียงราย สับปะรดนางแล และชาเชียงราย ทั้งนี้เพื่อผลักดันให้มีการนำสินค้ามาขึ้นทะเบียนฯ กรมฯ จึงเตรียมแผนที่จะกระตุ้นให้คนในชุมชนทั่วประเทศร่วมกันพิจารณาและผลักดันสินค้าในชุมชนนั้นๆ ให้เข้ามาอยู่ในกลุ่มสินค้าสิ่งบ่งชี้ทางภูมิศาสตร์ หรือ GI ซึ่งจะเป็นเครื่องหมายยืนยันคุณภาพสินค้าที่ใช้กับสินค้าที่มาจากแหล่งผลิตที่เฉพาะเจาะจง โดยปัจจุบันมีสินค้าที่จดทะเบียน GI แล้ว103 สินค้าใน 66 จังหวัดทั่วประเทศและยังมีเป้าหมายที่จะผลักดันให้สินค้า GI ครบ 77 จังหวัดทั่วประเทศภายในปีนี้สำหรับมูลค่าของสินค้า GI มีอัตราการเติบโตเฉลี่ยกว่า 4,000 ล้านบาท ซึ่งสินค้าGI ของเชียงรายถือเป็นพืชเศรษฐกิจสำคัญของประเทศที่สร้างรายได้มากกว่า 2,000 ล้านบาท  อย่างไรก็ตาม กรมฯ เตรียมผลักดันแหล่งผลิตสินค้า GI ทั้ง 5 รายการของจังหวัดเชียงรายให้เป็นแหล่งเรียนรู้ควบคู่ไปกับเส้นทางท่องเที่ยวภายในจังหวัด รวมถึงการหาช่องทางทางการตลาด เพื่อสร้างโอกาสสร้างรายได้ที่จะนำไปสู่การพัฒนาเศรษฐกิจชุมชนให้เติบโตอย่างครบวงจร เพื่อพัฒนาเศรษฐกิจและคุณภาพชีวิตของเกษตรกรในท้องถิ่นอย่างยั่งยืนต่อไปด้วย